Title: ประกาศกระทรวงสาธารณสุข เรื่อง หลักเกณฑ์ วิธีการ และเงื่อนไขการโฆษณาเครื่องมือแพทย์โดยตรงต่อผู้ประกอบวิชาชีพทางการแพทย์และสาธารณสุขที่ได้รับการยกเว้นไม่ต้องขออนุญาตโฆษณา พ.ศ. 2563

ประกาศกระทรวงสาธารณสุข
เรื่อง หลักเกณฑ์
วิธีการ และเงื่อนไขการโฆษณาเครื่องมือแพทย์โดยตรง
ต่อผู้ประกอบวิชาชีพทางการแพทย์และสาธารณสุขที่ได้รับการยกเว้นไม่ต้องขออนุญาตโฆษณา
พ.ศ. ๒๕๖๓

เพื่อเป็นการอำนวยความสะดวกให้แก่ผู้โฆษณาเครื่องมือแพทย์ที่มีลักษณะและวิธีการที่เป็นการโฆษณาโดยตรงต่อผู้ประกอบวิชาชีพทางการแพทย์และสาธารณสุขให้ได้รับการยกเว้นไม่ต้องขออนุญาตโฆษณา
จึงต้องกำหนดหลักเกณฑ์ วิธีการ และเงื่อนไขการโฆษณาเครื่องมือแพทย์โดยตรงต่อผู้ประกอบวิชาชีพทางการแพทย์และสาธารณสุขที่ได้รับการยกเว้นไม่ต้องขออนุญาตโฆษณา

อาศัยอำนาจตามความในมาตรา
๕ วรรคหนึ่ง แห่งพระราชบัญญัติเครื่องมือแพทย์ พ.ศ. ๒๕๕๑ และมาตรา ๕๗ วรรคสี่ แห่งพระราชบัญญัติเครื่องมือแพทย์
พ.ศ. ๒๕๕๑ ซึ่งแก้ไขเพิ่มเติมโดยพระราชบัญญัติเครื่องมือแพทย์
(ฉบับที่ ๒) พ.ศ. ๒๕๖๒ รัฐมนตรีว่าการกระทรวงสาธารณสุขโดยคำแนะนำของคณะกรรมการเครื่องมือแพทย์ออกประกาศไว้
ดังต่อไปนี้

ข้อ
๑  ในประกาศนี้
โฆษณาโดยตรง
หมายความว่า การสื่อข้อความไม่ว่าจะเป็นจากบุคคลถึงบุคคล บุคคลถึงกลุ่มบุคคล กลุ่มบุคคลถึงบุคคล
หรือกลุ่มบุคคลถึงกลุ่มบุคคล เพื่อประโยชน์ในทางการค้า และให้หมายความรวมถึงการส่งเสริมการขายด้วย
การโฆษณาโดยตรงต่อผู้ประกอบวิชาชีพทางการแพทย์และสาธารณสุข
หมายความว่า การโฆษณาเครื่องมือแพทย์ทางสื่อโฆษณาใด ๆ ที่มีลักษณะและวิธีการโฆษณาจำกัดอยู่แต่เฉพาะในผู้ประกอบวิชาชีพทางการแพทย์และการสาธารณสุขเท่านั้น

ข้อ
๒  ประกาศนี้ให้ใช้บังคับแก่การโฆษณาเครื่องมือแพทย์
ดังต่อไปนี้
(๑)
ได้รับการอนุญาตให้ผลิต นำเข้า หรือขาย
(๒) ได้รับการยกเว้นการผลิต นำเข้าหรือขาย ตามมาตรา ๒๗ (๑) (๒)
(๓) (๕) และ
(๘) แห่งพระราชบัญญัติเครื่องมือแพทย์ พ.ศ. ๒๕๕๑ และมาตรา ๒๗ (๔) และ (๖) แห่งพระราชบัญญัติเครื่องมือแพทย์ พ.ศ. ๒๕๕๑ ซึ่งแก้ไขเพิ่มเติมโดยพระราชบัญญัติเครื่องมือแพทย์
(ฉบับที่ ๒) พ.ศ. ๒๕๖๒
(๓) อยู่ในระหว่างการทำวิจัยตามมาตรา ๒๗ (๕) แห่งพระราชบัญญัติเครื่องมือแพทย์
พ.ศ.
๒๕๕๑

ข้อ
๓  สื่อที่ใช้ในการโฆษณาต้องเป็นสื่อดังต่อไปนี้
ที่สามารถจำกัดการเข้าถึงได้เฉพาะผู้ประกอบวิชาชีพทางการแพทย์และสาธารณสุขเท่านั้น
(๑)
สิ่งพิมพ์
(๒)
วีดิทัศน์
(๓)
โทรศัพท์
(๔)
ดิจิทัล

ข้อ ๔  ผู้โฆษณาที่ได้รับการยกเว้นไม่ต้องขออนุญาตโฆษณาตามประกาศฉบับนี้
ต้องกระทำการโฆษณาโดยไม่เป็นการฝ่าฝืน
ตามมาตรา ๕๙ แห่งพระราชบัญญัติเครื่องมือแพทย์ พ.ศ. ๒๕๕๑ และแสดงข้อความหรือเสียงในสื่อที่ใช้ในการโฆษณาว่า โฆษณาโดยตรงต่อผู้ประกอบวิชาชีพทางการแพทย์และสาธารณสุขที่ได้รับการยกเว้นโดยไม่ต้องขออนุญาต
ให้ชัดเจน และแจ้งการโฆษณาดังกล่าวตามแบบ จ.ฆ.
แนบท้ายประกาศนี้ ด้วยวิธีการทางอิเล็กทรอนิกส์ของสำนักงานคณะกรรมการอาหารและยาเป็นหลัก
ในกรณีที่ยังไม่สามารถดำเนินการได้ ให้ยื่นโดยวิธีการอื่นที่เลขาธิการคณะกรรมการอาหารและยาประกาศกำหนด

ข้อ
๕[๑]  ประกาศนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป

ประกาศ ณ
วันที่ ๒๖ สิงหาคม พ.ศ. ๒๕๖๓
อนุทิน  ชาญวีรกูล
รัฐมนตรีว่าการกระทรวงสาธารณสุข

[เอกสารแนบท้าย]

๑.
แบบแจ้งการโฆษณาเครื่องมือแพทย์โดยตรงต่อผู้ประกอบวิชาชีพทางการแพทย์และสาธารณสุขที่ได้รับการยกเว้นไม่ต้องขออนุญาต
(แบบ จ.ฆ.)

(ดูข้อมูลจากภาพกฎหมาย)

พัชรภรณ์/ธนบดี/จัดทำ
๒๕ ธันวาคม ๒๕๖๓

สุภาทิพย์/ตรวจ
๒๘ ธันวาคม ๒๕๖๓

[๑] ราชกิจจานุเบกษา
เล่ม ๑๓๗/ตอนพิเศษ ๒๕๗ ง/หน้า ๑๖/๒ พฤศจิกายน ๒๕๖๓